R. Kaliňák, poslanec: (2005-02-03):
Môžeme, samozrejme, neurobiť nič a môže ostať ten stav, ktorý je dnes, môžeme nenájsť ani jednu nelegálne držanú zbraň. A vieme, aké problémy s tým sú spojené. Nedávno som videl v televízii, že polícia zadržala určitú organizovanú skupinu a podarilo sa jej nájsť 7 alebo 10 nelegálnych zbraní. My dávame šancu a chcem dať šancu, aby sme vedeli nájsť podstatne väčší počet nelegálne držaných zbraní, ktoré by sme vedeli stiahnuť z obehu. Nerobím si ašpiráciu na to, že vrah mi príde odovzdať pištoľ, ktorou spôsobil trestný čin, to naozaj nie, ale vieme, a tie prípady sa stali, je to v policajných štatistikách, keď už niekoľkokrát odovzdali občania zbrane, ktoré našli napr. pri hubárčení v lese. Očakávam, že niektorí ju neodovzdali. A práve vo finančnom efekte, v ktorom je to vyjadrené, že majú šancu si tú zbraň prihlásiť, a tu je odpoveď na jednu z otázok, ktorú položila pani poslankyňa Štrofová, aj tá finančná motivácia, že ak on nemá zbrojný preukaz a po dvoch mesiacoch sa ukáže, že tá zbraň je teda, ako sa hovorí, čistá, má šancu ju predať inému bez ďalších komplikovaných technických procedúr, inému, kto má zbrojný preukaz. To znamená, že polícia drží tú zbraň do poslednej chvíle, tak ako je to dnes bežné, ak niekto stratí oprávnenie. Tu sa priznám, to je aj môj prípad, keďže som si zanedbal povinnosť obnovy zbrojného preukazu, musel som zbraň odovzdať do policajnej držby, ktorá ju dodnes má. A keby som si už nechcel obnoviť zbrojný preukaz, mám právo ju predať komukoľvek, kto zbrojný preukaz má. (Reakcia z pléna.) Športová zbraň to bola, pán poslanec Mikloško. Rád by som povedal ešte niečo k tomu, čo hovoril pán poslanec Šimko. Zánik trestnosti, ktorý je upravený v Trestnom zákone, je generálna úprava pre všeobecnú platnosť všetkých trestných činov v rámci Trestného zákona. Podľa tohto zákona v žiadnom prípade nezaniká trestnosť ilegálnej držby zbrane, v žiadnom prípade. Tá trestnosť je preto motivovaním iba v tomto zákone, že jej zánik je spôsobený, ak niekto stojí pred policajtom a odovzdáva mu, samozrejme, svoju zbraň. Ale ak sa u niekoho zbrane nájdu, tak, pochopiteľne, naďalej platí trestný čin nedovoleného ozbrojovania, a tak sa bude aj podľa Trestného zákona k nemu postupovať. Čo sa týka dvojmesačnej lehoty, kiež by ste mali pravdu, pán poslanec. V prípade, že by Kriminalistický a expertízny ústav nestíhal v priebehu dvoch mesiacov vyhodnocovať zbrane, znamenalo by to, že je ich taký obrovský počet. A veľmi rád by som vtedy aj prispel, aby sa nelegálne zbrane vyzbierali, bolo by to výborné. V každom prípade v druhom čítaní je absolútny priestor na to, aby sme spoločnými silami zákon doladili do podoby, ktorá je podľa nás vyhovujúca. A absolútne sa nebránim žiadnym úpravám, ktoré by zákon vylepšili. Dnes už o niektorých veciach dokonca viem z kuloárnych diskusií s pánmi poslancami, ktoré v druhom čítaní veľmi rád upravím. Ide mi predovšetkým o to, aby sme naozaj z toho okruhu nelegálnych zbraní čo najväčší počet stiahli do legálnej držby a tým pádom získali kontrolu nad týmito zbraňami. Uvediem iba príklad. Podľa predbežných informácií včerajší pokus o vraždu taxikára v Košiciach bol práve takouto zbraňou spôsobený, zbraňou, ktorá bola starého dáta výroby. Ešte to bol nejaký starý Mauser, ak som dobre počul. A je to presne tento prípad. Mladí chlapci 15-roční našli u deda na povale zbraň, ktorá už dávno mohla byť kontrolovaná a registrovaná, to znamená, aj inak by s ňou bolo v danej situácii manipulované. Garantujem vám, že 60 % slovenských poľovníkov často už diskutovalo o tom, či majú dve svoje guľovnice na zbrojnom preukaze a tretiu brokovnicu majú niekde schovanú na povale. Minule bol zadržaný poľovník, ktorý mal tri zbrane legálne a ďalších 15 zbraní nelegálne prihlásených. Ide tu práve o ten princíp, že týmto spôsobom ak nezareagujeme a neurobíme nič, umožníme, aby naďalej prekvital obchod nie vždy v podsvetí, nie vždy spojený s mafiou, ale so zbraňou, ktorá kedykoľvek môže byť použitá tak, ako to bolo napr. vo včerajšom prípade útoku na košického taxikára. Takže ak sa zákon podporí a prejde do druhého čítania, budem veľmi rád, ak budeme môcť urobiť také úpravy, aby došlo k všeobecnej spokojnosti tohto pléna. Ďakujem.